עוברים דירה בתוך הבית - חדשות - TheMarker
עוברים דירה בתוך הבית
מחירי הדיור הגבוהים אמנם מקשים על רוכשי דירות, אך נדמה כי ענף השיפוץ דווקא נהנה מכך. רבים מהאנשים שמעוניינים לעבור לדירה גדולה וחדשה יותר, בוחרים לשפץ ולשרדג את הדירה הנוכחית שלהם. אחרים עושים זאת כדי למכור את הדירה במחיר גבוה יותר. כך יוצרים דירה חדשה תמורת 50–100 אלף שקל
זוג מאזור תל אביב תיכנן לעבור לפני כשנה לדירה גדולה ומרווחת. דירת שלושת החדרים בשטח של 75 מ"ר שלהם כבר היתה קטנה מדי עבורם. לפני פחות משנה הם פירסמו את הדירה למכירה במחיר של 1.8 מיליון שקל, וההצעה האחרונה שהם קיבלו היתה של 1.7 מיליון שקל, אבל הם לא היו מוכנים להתפשר. זמן קצר לאחר מכן החלה המחאה החברתית ברחבי ישראל וכמות הטלפונים פחתה. מי שכבר היה מוכן לשלם היה נדיב פחות, וההצעה הגבוהה ביותר שהם קיבלו היתה של 1.5 מיליון שקל בלבד. מכיוון שהדירה היתה מיושנת, הם חשבו שרק שיפוץ מסיבי יכול להביא להם קונה במחיר טוב - מה שאכן קרה. הדירה נמכרה לבסוף תמורת 1.85 מיליון שקל.
בעוד ששוק הנדל"ן נכנס לקיפאון בחודשים האחרונים, לרוכשים ולמוכרים נותרה ברירה אחת: שיפוץ ושדרוג הבית. הרוכשים שרואים את המחירים הגבוהים ומסתכלים על הכותרות בעיתונים, מעדיפים לחכות ולא לקנות - ובמקום זאת לשפץ את הדירה הקיימת. המוכרים שמבינים שהשוק חלש, ומחליטים לשפץ את הבית ולהישאר בינתיים.
עונת השיפוצים החמה היא ביולי־אוגוסט, לפני תחילת שנת הלימודים של הילדים - זה המבחן האמיתי לגידול בתחום השיפוצים. ואולם גם כך, לפי גורמים הפעילים בענף, חלה התעוררות בשנה האחרונה בתחום. קשה לקבל נתונים רשמיים על שוק השיפוצים מכיוון שחלקם לא מדווחים.
ערן סיב, יו"ר התאחדות קבלני השיפוצים בישראל שמאגדת כמה מאות משפצים, מעריך כי אמנם כמות השיפוצים עלתה, אך היקף העבודות פחת. "אם השיפוץ הממוצע היה בעבר בסכום של 55–65 אלף שקל, הוא ירד לכ–45 אלף שקל השנה. ייתכן כי אחת הסיבות העיקריות לכך היא חוסר הוודאות הכלכלית. מאידך, מספר בתי האב שעוברים שיפוץ גדל בכ–15%. אי הוודאות בתחום הנדל"ן גוררת את השוק לבצע שיפוצים בנכסים, אבל חלק מכך גם נובע מטרנד חדש שמתפתח - עיצוב הבית מחדש", אומר סיב. "יכול להיות שגם תוכניות העיצוב בטלוויזיה עוזרות בכך".
בין הנהנים מהעלייה בתחום השיפוצים נמצאים אדריכלי הפנים והמעצבים. "לעומת 2011, יש עלייה של פי שניים בכמות העבודות", אומרת רונית מרום, בעלת משרד אדריכלות ועיצוב פנים. "אנשים מבינים שזה לא זמן למכור או לקנות, ולכן מעדיפים להשקיע בשיפוצים. הם מתאימים את הדירה לצרכים החדשים שלהם ומקווים למכור אותה בעתיד במחיר גבוה יותר. יתרה מכך, לעבור דירה זה כאב ראש לא קטן, ולעתים גם לא רוצים לעזוב את הסביבה שבה גרים. אם משקללים גם את הקיפאון בשוק, אז הן הרוכשים והן הקונים מעדיפים להישאר היכן שהם נמצאים".
איפה מרגישים יותר את השימוש בשיפוצים?
"זה קורה בעיקר אצל משקיעים שמחזיקים שתי דירות ומנסים להיפטר מאחת לפחות ‏(בין היתר בשל הפטור ממס שבח שניתן עד סוף 2012, נ"ש‏). הם הופכים את הדירה לעדכנית יותר".
מישל אוחיון, קבלן שיפוצים מהמרכז, מספר שעד לפני שנה וחצי שוק השיפוצים היה בעצירה, אבל מאז הוא חזר לחיים. "מספיק להסתכל על כמות מכולות האשפה שרואים בסמוך לבתים המשופצים כדי להבין כמה השוק השתנה", הוא מספר. איפה הוא מרגיש את עיקר השינוי? בעיקר בתחום הגדלת הדירות: "מרפסת פתוחה סוגרים ומנסים להשיג בכך עוד חדר. מנסים להפוך דירות של שלושה חדרים לארבעה. בשורה התחתונה, המחירים הגבוהים מקשים על לא מעט אנשים לקנות דירה, ולכן הם מעדיפים לקנות בתים ישנים בזול כדי לשפץ או להגדיל אותם".
"בניגוד לאמריקאים, הישראלים הם לא אנשי עבודה"
המעבר לשיפוצים על חשבון קניית דירה חדשה בולט בארה"ב, כפי שבא לידי ביטוי בבורסה בארה"ב. המניות של חברות עשה זאת בעצמך זינקו בשנה האחרונה - מניית הום דיפו נסחרת כיום ברמות שיא של 14 שנה, ומתחרתה לואי'ס בשיא של שש שנים. גם בישראל כמו בארה"ב, שוק הנדל"ן נכנס לחוסר ודאות. ההבדל הוא שבארה"ב הוא מדוכא בגלל רמתו הנמוכה, ואילו בישראל הוא נכנס לדיכאון בגלל המחירים הגבוהים - אבל גם בצפייה לירידות מחירים.
ואולם בעוד שהאמריקאי שש לחסוך כסף ואין לו בעיה לבצע שיפוצים קטנים בעצמו, בישראל לא כולם מתלהבים מלהפשיל שרוולים. "הישראלים, בניגוד לאמריקאים, הם לא אנשי עבודה, ויעדיפו איש מקצוע שיבצע עבורם את העבודות", אומר מיכאל דיין, מנכ"ל חברת הצבעים טמבור. "עלות הצבע היא שליש מעלות הצביעה. חבל שאנשים מעדיפים אנשי מקצוע. אני מניח שבסופו של דבר על רקע העלייה במודעות הצרכנית בעקבות המחאה, אנשים יעברו לעשות בעצמם חלק מהעבודות".
ברשת הום סנטר מרגישים גם כן עלייה במכירות בשנה האחרונה במוצרים הקשורים לשדרוג הבית, אך יש לזכור שבדרך כלל המשפצים לא קונים את הציוד והחומרים שלהם ברשתות אלה, אלא באמצעות ספקים אחרים. רביב ברוק מאייר, מנכ"ל הרשת, מציין כי הוא מרגיש גידול של עד 10% במכירות של מוצרים הקשורים לשיפוץ ולשדרוג הבית, כמו חדרי שינה ואביזרי אמבטיה, וכן עלייה של 20% במטבחים ‏(רבעון מול רבעון‏). "משפצים יותר אבל יורדים בהיקף הכספי של השיפוץ. הציבור כיום מחושב הרבה יותר. הוא לא מחפש את המוצר היקר ביותר, אלא מנסים למצוא את זה שנותן לו את התמורה הטובה ביותר למחיר. המבחן הגדול יהיה ביולי־אוגוסט - אז עונת השיפוצים מגיעה לשיאה", אומר ברוק מאייר.
סקר: 20% מוציאים כפול ממה שתיכננו ויותר
עלויות השיפוץ הן לרוב כמה עשרות אלפי שקלים, אך שיפוץ מסיבי, שכולל את המטבח, המקלחת, הקירות, צביעה וריצוף, עשוי להגיע גם ל–150–200 אלף שקל. מדובר אמנם בסכום לא נמוך, אבל הוא כאמור מעלה את ערך הדירה במכירה. בנוסף, המעבר לבית חדש עשוי לגרור הוצאה נוספת של 300 אלף שקל לפחות - וזה עוד לפני שלוקחים בחשבון גם הוצאות נוספות לריהוט חדש ושינויים בבית החדש.
כמו בתקציב לרכישת דירה חדשה, לעתים גם בשיפוצים יש חריגה ממה שהמשפצים מתכננים בהתחלה. סקר חדש שערך מכון הסקרים TNS–טלסקר עבור בנק מזרחי טפחות, מגלה כי אף שרוב הציבור משוכנע שלא יוציא יותר מ–50 אלף שקל על השיפוץ, בפועל הוא מוציא הרבה יותר מהמתוכנן. מבין אלה ששיפצו בשנה האחרונה את בתיהם, עולה כי יותר מ–33% חרגו מהמסגרת התקציבית, ובסופו של דבר הוציאו יותר מ–50 אלף שקל - כש–20% מהמשפצים הוציאו אפילו יותר מ–100 אלף שקל.
גם הבנקים כנראה זיהו את הפוטנציאל שקיים סביב השיפוצים. כך למשל, מזרחי טפחות החל להציע באחרונה הלוואה חדשה. במקום לקחת הלוואה לתקופה קצרה יחסית עם החזר חודשי גבוה, המכביד על ניהול משק הבית, הבנק מאפשר לקבל הלוואה לשיפוץ הבית בהחזר חודשי נמוך, כשההחזר עשוי להתפרש על פני 20 שנה ואף יותר.
איך משדרגים דירה לפני מכירה?
בעזרת סידור הבית ‏(הומסטיילינג‏), ניתן להכין את הבית למכירה או להשכרה - מה שיעזור לה להיות משווקת יותר קלות. רונית מרום, בעלת משרד אדריכלות ועיצוב פנים, מספקת כמה עצות כדי לעשות זאת:
כמו בדייט, הבליטו את היתרונות וטשטשו את החסרונות של הדירה
היפטרו מהבלגן ומדברים מיותרים המסתירים את הפוטנציאל של הדירה
לא כדאי למלא כל מילימטר בדירה בפרטי נוי ואוספים אלא עדיף לדללם למינימום הכרחי
אם מוכרים או משכירים את הבית עם הארונות, יש להקפיד על סידור הארונות ולהעלים כבלים של מכשירים, מחשבים וטלוויזיות
שמרו על סידור אופטימלי - כזה שיאפשר לנוע בקלות בין החדרים
סדרו את המטבח והשאירו בו רק דברים נחוצים המשדרים איכות חיים, כמו מכונת קפה או מסחטות מיץ